Tovább tart az építőipar mélyrepülése
A KSH közleménye szerint az építőipari termelés 4,8 százalékkal maradt el az egy évvel korábbitól.
Az idén áprilisban az építőipari termelés 4,8 százalékkal maradt el az egy évvel korábbitól, szezonálisan kiigazítva a termelés az előző havinál 1,5 százalékkal magasabb volt, az év első négy hónapjában a termelés 9,3 százalékkal esett vissza 2011 azonos időszakához képest - közölte a Központi Statisztikai Hivatal (KSH) hétfőn. 

A KSH közlése szerint mindkét építményfőcsoport termelése csökkent: az épületek építése 3,4 százalékkal, az egyéb építmények építése 6,4 százalékkal mérséklődött az előző évihez mérten. Szezonálisan kiigazított indexek alapján az épületek építésének teljesítménye 2,2 százalékkal nagyobb volt a márciusinál, míg az egyéb építményeké 0,9 százalékkal csökkent az előző havihoz képest. 

Az építőipar teljesítményének áprilisi 4,8 százalékos éves csökkenése jóval mérsékeltebb a februári 15,2, és a márciusi 12,6 százalékos visszaesésnél, és csak részben magyarázható némi bázishatással. 

Az idén  áprilisban kötött új szerződések volumene 71,4 százalékkal haladta meg az egy évvel ezelőttit. Az épületek építésére kötött új szerződések 40,1 százalékkal, míg az egyéb építmények építésére kötötteké 91,9 százalékkal nőtt a 2011. áprilisihoz viszonyítva. A növekedés oka részben a 2011. áprilisi rendkívül alacsony bázis, részben pedig a kommunális beruházásokra, árvízvédelmi munkákra, vasút- és útfelújításra kötött szerződések voltak. 

Az új szerződések növekedése ellenére az április végi szerződésállomány továbbra is kisebb az előző évinél. Az építőipari cégek április végi szerződésállományának volumene 11,2 százalékkal elmaradt az egy évvel korábbitól. Ezen belül az épületek építésére vonatkozó szerződések állománya 31,0 százalékkal kisebb, míg az egyéb építményeké 1,8 százalékkal magasabb volt, mint 2011. április végén. 

Az építőipar ágazatai közül az épületek építése ágazat termelése - ami az épületépítési projekt szervezését és az épületek szerkezetépítését tartalmazza - 3,4 százalékkal csökkent. Az egyéb építmények ágazat termelése 5,0 százalékkal alacsonyabb volt, mint egy évvel korábban. Az építőipari termelés mintegy kétötödét adó speciális szaképítés ágazat termelése 5,4 százalékkal csökkent 2011 azonos időszakához képest.
KSH építőipari termelés építőipar